МАНОЈЛО Ј. МАРАВИЋ

(1919‒2000)

А

кадемик проф. др Манојло Ј. Маравић ро­ђен је 17. новембра 1919. године у Дреж­ни­ци код Огулина. Ниже разреде гимназије завршио је у Огу­лину, а више у Карловцу. Сту­ди­је ма­те­ма­ти­ке уписао је 1938. на Филозофском факул­тету Уни­вер­зитета у Београду. Због напада Ње­мачке на Југо­сла­вију, при крају треће године пре­кинуо студије и вратио се у Дрежницу. Ту се укљу­чио у Народно­осло­бодилачку борбу, у којој је учествовао до краја рата. Носилац је Споменице 1941. године. Као мајор ЈНА, вратио се 1946. у Бео­град и наставио студије. Након дипломирања 1947. изабран је за асистента за мате­матику на При­родно-математичком факултету у Бео­граду, гдје је остао до 1950. године. Од тада је неко вријеме радио у ЈНА, а 1952. прешао је у Сарајево. Године 1953. изабран је у звање доцента на Техничком факултету (из којег се 1961. године издвојио Грађевински факул­тет). Док­торирао је 1956. од­­браном дисертације *О једном по*­*ступку збир*­*љи*­*вости дивергентних редова*, која је објављена у Зборнику ра­дова САНУ, 1957. го­­дине. На Грађевинском факултету у Сарајеву иза­бран је 1961. за ван­ред­ног, а 1967. за редовног професора.

Шездесетих го­дина био је на студијском уса­вршавању у Лондону (че­тири мјесеца), предавао је на Картумском уни­вер­зи­те­­ту у Судану (1962–1964) и био гостујући професор на Wayne State Uni­ver­­sity, у Детроиту, САД (1965−1967). Вратио се 1967. у Сарајево. Десетак го­дина радио је на При­родно-математичком фа­кул­тету, гдје је био шеф Катедре за општу мате­матику Одсје­ка за математику. Потом је поново прешао на Грађевински фа­култет, гдје је остао до пензионисања, 1979. године. На Грађевинском фа­кул­­тету био је шеф Катедре за математику и физику. Послије пензио­нисања, пов­ремено је био ангажован као предавач на постди­плом­ским сту­ди­ја­ма.

Предавао је на бројним универзитетима и математичким институтима у сви­јету (University of London; University College London; Woolwich Polyte­chnic, London; Syracuse University, New York; Wayne State University, Detroit; University of South Florida, Tampa; University of California, Los Angeles...).

Његово научно интересовање и дјеловање и највећој мјери обухватају теорију сумабилности (збирљивости) и Фуријерову анализу. Објавио је више од 40 научних радова и монографију *Sumabilnost razvitka po sopstvenim funkcijama Laplasova operatora u n-dimenzionalnom prostoru*,Sarajevo 1979.

Био је предсједник Друштва математичара, физичара и астронома БиХ, члан Научног друштва Србије, Лон­дон­­ског математичког друштва и Амери­чког математичког друштва.

За дописног члана Академије наука и умјетности Босне и Херцеговине изабран је 1967, а за редовног 1975. године. Био је секретар Одјељења техни­чких наука, у два мандата, члан Предсједништва АНУБиХ, главни и одго­ворни уредник часописȃ АНУБиХ – „Радови Одјељења техничких наука” и „Радови математички”. Напустио је Сарајево 1992. и отишао у Београд. Један је од оснивача Академије наука и умјетности Републике Српске и њен ре­­довни члан од 1996. године.

Добитник је награде „Веселин Маслеша” (1968), Дваде­сет­седмојулске на­граде БиХ (1975), Награде ЗАВНОБИХ-а (1988) и број­них повеља, плакета и других признања.

Академик Манојло Ј. Маравић преминуо је 8. маја 2000. године у Бео­гра­ду.